Internasionale verslag – 25 Maart 2020 - Corona Krisissentrum
Tuis / COVID-19 / Internasionale verslag – 25 Maart 2020
Internasionale verslag – 25 Maart 2020
Wednesday | 25 March | 2020
Hoofpunte oor waar die verspreiding tans globaal staan:
Die aantal persone wat positief getoets is en dus sonder twyfel die virus onder lede het, sal waarskynlik vandag nog die halfmiljoen merk verbysteek. Inderwaarheid is daar waarskynlik reeds baie meer mense wat die virus onder lede het en wat nog nie getoets is nie of wat weens matige simptome nie getoets word nie.
Die sterftesyfer sal waarskynlik vandag die 19 000 merk verbysteek en daar word verwag dat dit teen môre 20 000 sal bereik.
Een derde van die wêreld se bevolking is tans in 'n staat van inperking. Hierdie inperking verskil van land tot land maar dit is duidelik dat die skaal van inperking daagliks verhoog met veral Asiatiese lande, Europese lande en sommige deelstate van die VSA wat oor die afgelope 24 uur nog strenger maatreëls ingestel het. Die grootste inperking oor die afgelope 24 uur was in Indië waar die hele bevolking van meer as een miljard mense vir drie weke in inperking geplaas is.
Die ekonomiese gevolge van die krisis word reeds wêreldwyd gevoel met maatskappye wat op die rand van bankrotskap staan, grootskaalse afleggings wat reeds plaasvind en vakbonde in lande soos Italië wat met optrede dreig. Die vrees bestaan dat 'n internasionale humanitêre krisis binne enkele dae kan ontstaan weens miljoene mense se finansiële onvermoë om in hulle basiese behoeftes te voldoen.
Internasionale handel word toenemend versteur wat ernstige kommer oor die beskikbaarheid van voedsel in sommige lande wat uiters afhanklik van voedselinvoere is, laat ontstaan. Verskeie lande insluitende Kazakstan (een van die wêreld se grootste uitvoerders van koringmeel) en Serwië het reeds 'n verbod op die uitvoer van voedsel geplaas en Rusland oorweeg soortgelyke stappe ten einde te verseker dat genoeg voedsel plaaslik beskikbaar is. Suid-Afrika voorsien gelukkig self in die grootste deel van ons eie voedselbehoefte, maar die meeste Afrikalande is netto invoerders van kos en met min reserwes kan hierdie lande binnekort voedseltekorte ontwikkel.
Die Amerikaanse Senaat het op 'n enorme stimuluspakket van sowat twee triljoen dollar ooreengekom. Alle Amerikaners sal hiervolgens 'n kontantbedrag van 1200 dollar vir volwassenes en 500 dollar vir kinders ontvang. Sake-ondernemings sal ondersteun word, werkloosheidsvoordele sal tydelik uitgebrei word en gesondheidsvoorsiening sal 'n groot finansiële inspuiting ontvang.
In reaksie op die stimulus-pakket in die VSA het aandelemarkte in die meeste lande vanoggend baie sterker geopen. Dit mag egter wees dat hierdie herstel slegs tydelik is.
Regoor die wêreld word groot byeenkomste soos die Olimpiese Spele, Grand Prix-wedrenne en verskeie tennis-, rugby-, sokker-, krieket en ander sportbyeenkomste uitgestel of afgestel.
Terwyl maatreëls om die virus hok te slaan in die meeste lande opgeskerp word, is daar wel lande wat stadig maar seker na normaal begin terugkeer. In Japan beplan die regering om skole te heropen en in China hervat fabrieke wat gesluit het ook weer produksie.
Steun vir regeringslui regoor die wêreld neem skerp toe soos wat landsburgers na leiers kyk vir leiding oor hoe om die krisis te hanteer. In die VSA is 60% van Amerikaners tevrede met hoe President Trump die krisis hanteer. Ook in Europese lande het die steun wat regeringsleiers geniet die hoogte ingeskiet.